KIRJALLINEN KYSYMYS E-2230/02 esittäjä(t): Charles Tannock (PPE-DE) komissiolle. Merirosvous, terrorismi ja laivojen tunnistaminen.



Virallinen lehti nro 052 E , 06/03/2003 s. 0140 - 0141



KIRJALLINEN KYSYMYS E-2230/02 esittäjä(t): Charles Tannock (PPE-DE) komissiolle (23. heinäkuuta 2002) Aihe: Merirosvous, terrorismi ja laivojen tunnistaminen Syyskuun 11. päivän hyökkäysten jälkeen tehdyn kuljetusjärjestelmien haavoittuvuutta koskeneen selvityksen perusteella Calgaryssä pidettyyn G8:n huippukokoukseen osallistuneet johtajat hyväksyivät joukon toimenpiteitä, joilla pyritään ehkäisemään laivoihin tunkeutuminen ja helpottamaan niiden tunnistamista. Aikooko Euroopan unioni antaa lainsäädäntöehdotuksia tällä alalla? Merirosvoudesta kertovat uutiset ovat viime vuosina lisääntyneet erityisesti eteläisen Kiinanmeren osalta, mutta tapauksia on ollut myös Itä-Euroopassa, Lähi-idässä, Keski-Amerikassa ja Välimerellä. Näihin ryöstöihin liittyy usein rikollisjoukkioita ja niissä kuolee usein miehistön jäseniä, joiden perheet vain harvoin saavat jälkikäteen oikeutta tai edes tietää, mitä heidän omaisilleen on tapahtunut. Jotkut merirosvot varastavat laivoja tilauksesta tietyillä maailman kolkilla. Rikollisten toimintaa helpottaa väärennettyjen todistusten hankkimisen helppous. Epäillään, että Kaakkois-Aasiassa on hallituksen virkamiehiä, jotka ummistavat silmänsä näille käytännöille, vaikka Intian hallitus on ponnistellut voimakkaasti niiden lopettamiseksi, ja Intian laivasto onkin toiminut menestyksekkäästi tässä suhteessa Bengalinlahdella. Kansainvälisen merenkulkujärjestön meriturvallisuuskomitea (Maritime Safety Committee) vastaanotti 74. istunnossaan kesäkuussa 2001 tulokset Kyproksen, Yhdistyneen kuningaskunnan ja Norjan hallitusten, Euroopan unionin ja Kansainvälisen riippumattomien ammattiyhdistysten keskusjärjestön (ICFTU) rahoittamasta tutkimuksesta, joka koski pätevyystodistuksiin ja hyväksyntöihin liittyviä petoksellisia toimintatapoja. Niistä merenkulun hallinnoista, jotka vastasivat kyselyyn, jolla pyrittiin selvittämään pätevyystodistuksiin ja vastaaviin hyväksymisasiakirjoihin liittyviä laittomia käytäntöjä koskevaa kysymystä, 39 prosenttia oli ilmoittanut yhteensä 12 635 todettua väärennystapausta, erityisesti sellaisia, jotka liittyivät tarkistetun Kansainvälisen merenkulkijoiden koulutusta, pätevyysasiakirjoja ja vahdinpitoa koskevan yleissopimuksen (1995) V ja VI osastoon. Myös sertifikaatioprosessiin liittyviä petoksia oli todettu. Näiden käytäntöjen taustalta paljastui hallinnollista epäpätevyyttä tai haluttomuutta soveltaa asianmukaisesti voimassaolevia määräyksiä. Katsooko Euroopan komissio, että sillä on vastuu näiden käytäntöjen lopettamisen tukemisesta, ja mihin toimiin se on ryhtynyt kyseisen tutkimuksen tulosten johdosta? Loyola de Palacion komission puolesta antama vastaus (8. lokakuuta 2002) Kanadan Kananaskisissa 26. ja 27. kesäkuuta 2002 pidetyssä kahdeksan maailman teollistuneimman maan (G8) kokouksessa maiden johtajat ja Euroopan unioni ilmaisivat tukensa Kansainvälisessä merenkulkujärjestössä IMOssa tehdylle työlle ja erityisesti SOLAS-yleissopimukseen (kansainvälinen yleissopimus ihmishengen turvallisuudesta merellä) tehtäville alusten ja satamien turvallisuutta koskeville muutoksille. Heti kun IMO on lopullisesti hyväksynyt kyseiset muutokset, komissio aikoo ehdottaa näiden IMOn sääntöjen sisällyttämistä yhteisön lainsäädäntöön. Komission tarkoituksena on lisäksi julkaista ennen vuoden 2002 loppua tiedonanto meriturvallisuuden alalla laadittavista säännöistä. Komissio tukee ja edistää Kansainvälisen työjärjestön ILOn työtä merenkulkijoiden tunnistamisen parantamiseksi. Kuten IMOn sääntöjen suhteen komissio ehdottaa lainsäädännön täytäntöönpanoa yhteisössä, kun kansainvälisellä tasolla on päästy asiasta sopimukseen. Komissio tukee myös toimenpiteitä säiliöalusten turvallisuuden varmistamiseksi. Komissio osallistuukin nykyisin Maailman tullijärjestössä (WCO) tehtävään tekniseen työhön. Tälläkin alalla on tarkoitus panna yhteisössä täytäntöön kansainvälisesti hyväksytyt säännöt. Merirosvous liittyy yleisiin turvaa koskeviin huolenaiheisiin ja aiheuttaa samankaltaisia uhkia. Komissio on vakuuttunut siitä, että IMOssa nykyisin suunnitteilla olevilla toimenpiteillä voidaan osaltaan vaikuttaa myös merirosvojen hyökkäysten torjuntaan. Mitä tulee pätevyystodistuksiin ja hyväksymisasiakirjoihin liittyviin vilpillisiin käytänteisiin, komissio on syvästi huolestunut IMOn teettämän selvityksen hälyttävistä tuloksista. Komissiokin osallistui selvityksen rahoitukseen. Komissio tukee erityisesti satamavaltioiden valvontaviranomaisia Pariisin yhteisymmärryspöytäkirjan tarkoittamissa asioissa sekä kaikkia toimenpiteitä, joilla pyritään torjumaan lainvastaisia käytänteitä niiden ilmeisten turvallisuusongelmien vuoksi, joita tällaisista lainvastaisista toimista aiheutuu. Komissio seuraa jatkuvasti, että merenkulkijoiden vähimmäiskoulutuksesta 4. huhtikuuta 2001 annetun Euroopan parlamentin ja neuvoston direktiivi(1), jolla kansainvälinen merenkulkijoiden koulutusta, pätevyyskirjoja ja vahdinpitoa koskeva vuoden 1978 yleissopimus on saatettu osaksi yhteisön lainsäädäntöä, saatetaan myös kaikilta osin osaksi kansallisia lainsäädäntöjä ja että sen täytäntöönpano toteutetaan jäsenvaltioissa tyydyttävästi. (1) EYVL L 136, 18.5.2001.